|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑΠΕΡΙΦΕΡΕΙΑ ΑΤΤΙΚΗΣΕΙΔΙΚΟΣ ΔΙΑΒΑΘΜΙΔΙΚΟΣ ΣΥΝΔΕΣΜΟΣ ΝΟΜΟΥ ΑΤΤΙΚΗΣΕΔΡΑ: Άντερσεν 6 και Μωραΐτη 90, 115 25 ΑθήναΔ/νση : ΔΙΑΘΕΣΗΣ ΥΠΟΛΕΙΜΜΑΤΩΝ – ΑΠΟΒΛΗΤΩΝ |  |
| Αθήνα |
| **Αρ. Πρωτ.** |
|  |
|  |
| **Προς:**  **Την Πρόεδρο και την ΕΕ του ΕΔΣΝΑ** |

**Θέμα: Παροχή Διευκρινήσεων επί ερωτημάτων που έχουν τεθεί, αναφορικά με τον ανοιχτό διαγωνισμό με αντικείμενο την “Προμήθεια & εγκατάσταση κλιματιστικών μηχανημάτων Δ/νσης & κεντρικών γραφείων”**

Κυρίες και κύριοι,

Με την υπ’ αριθ. 163/2016 απόφαση της Εκτελεστικής Επιτροπής του ΕΔΣΝΑ εγκρίθηκε η Μελέτη και οι όροι της Διακήρυξης για την “Προμήθεια & εγκατάσταση κλιματιστικών μηχανημάτων Δ/νσης & κεντρικών γραφείων”. Σύμφωνα με την οικεία Διακήρυξη, οι ενδιαφερόμενοι έχουν δικαίωμα να υποβάλλουν διευκρινιστικά ερωτήματα μέχρι πέντε (5) ημέρες πριν την καταληκτική ημερομηνία υποβολής προσφορών και ο ΕΔΣΝΑ θα τα απαντήσει μέχρι τρεις (3) ημέρες πριν.

Ο εν λόγω διαγωνισμός είχε οριστεί να λάβει χώρα στις 9.5.2016. Πλην όμως, επειδή υποβλήθηκαν εγκαίρως ερωτήματα, τα οποία δεν απαντήθηκαν από τον ΕΔΣΝΑ, με την υπ’ αριθ. 224/2016 απόφαση της Εκτελεστικής Επιτροπής του ΕΔΣΝΑ δόθηκε παράταση στην καταληκτική ημερομηνία υποβολής προσφορών έως τις 23.5.2016, προκειμένου να απαντηθούν τα ερωτήματα. Βάσει των παραπάνω, ο ΕΔΣΝΑ οφείλει να απαντήσει στα υποβληθέντα ερωτήματα το αργότερο έως τις 20.5.2016.

Επί των τιθέμενων ερωτημάτων εισηγούμαστε τα παρακάτω:

1. Ερώτημα: «*Παρακαλώ πολύ διευκρινίσετε ποσότητες σε σωληνώσεις και fan coils καθώς και αν υπάρχει κάποιο σχέδιο υπό κλίμακα που να απεικονίζει την κατάσταση στους χώρους του παλαιού και του νέου κτιρίου*». Συναφώς, τέθηκε το εξής ερώτημα: «*Για την προμήθεια και εγκατάσταση σωληνώσεων και fan coil units για τον κλιματισμό χώρων του 6ου ορόφου παλαιού και νέου κτιρίου, παρακαλούμε να επισυνάψετε σχέδιο και προδιαγραφές όπου θα φαίνεται το υφιστάμενο και το νέο δίκτυο σωληνώσεων και θα αναφέρεται ο αριθμός, ο τύπος, η απόδοση και το μέγεθος των fan coil units, καθώς επίσης και αν τα fan coil units θα διαθέτουν δίοδες ή τρίοδες βάνες, ON-OFF ή με κινητήρα προοδευτικής λειτουργίας, ρυθμιστικές βάνες, κλπ, ώστε όλοι οι υποψήφιοι ανάδοχοι να διαγωνιστούν επί ίσοις όροις, λαμβάνοντας υπόψη ότι βάσει της διακήρυξης “κανένας υποψήφιος δεν μπορεί σε οποιαδήποτε περίπτωση να επικαλεστεί προφορικές απαντήσεις εκ μέρους της Υπηρεσίας”, οι οποίες μπορεί να δοθούν τηλεφωνικά ή κατά την προαπαιτούμενη αυτοψία.*». Απάντηση: H Υπηρεσία έχει στην διάθεσή της τις κατόψεις, τις οποίες θα αναρτήσει, προκειμένου να τις λάβουν οι ενδιαφερόμενοι. Περαιτέρω, ως προς τα ζητούμενα στοιχεία, θέτουμε υπ’ οπ’ όψιν τα εξής:

**ΚΤΗΡΙΟ Ι (ΝΕΟ ΚΤΗΡΙΟ)**

1 fan coil δαπέδου εμφανούς τύπου 3,5 kw με ενσωματωμένο χειριστήριο (on/off, 3 ταχύτητες ανεμιστήρα και ψύξη/θέρμανση). Δεν απαιτείται δίοδη ή τρίοδη βαλβίδα και θα διαθέτουν βάνες αποκοπής στις σωληνώσεις.

Σωληνώσεις (κατασκευή κατάλληλου δικτύου μήκους περίπου 40 m από χαλκοσωλήνα) κατάλληλα μονωμένες με πάχος 9 mm μόνωση.

**ΚΤΗΡΙΟ ΙΙ (ΠΑΛΑΙΟ ΚΤΗΡΙΟ)**

Μεγάλη αίθουσα

1 fan coil δαπέδου εμφανούς τύπου 3,5 kw

1 fan coil δαπέδου εμφανούς τύπου 4,5 kw (όμοια χαρακτηριστικά με άνω)

Μικρή αίθουσα

1 fan coil δαπέδου εμφανούς τύπου 3,5 kw (όμοια χαρακτηριστικά με άνω)

Σωληνώσεις (κατασκευή κατάλληλου δικτύου μήκους περίπου 15 m από χαλκοσωλήνα) κατάλληλα μονωμένες με πάχος 9 mm μόνωση.

1. Ερώτημα: «*Ποιοι και πόσοι είναι οι φόροι, τα τέλη και οι κρατήσεις?*». Απάντηση: Οι κρατήσεις για τις προμήθειες των ΟΤΑ προβλέπονται από την κείμενη νομοθεσία και συνεπώς η απάντηση σε ερωτήματα που προκύπτουν από τον νόμο δεν αποτελούν αντικείμενο διευκρίνησης, εφόσον δεν υφίσταται διακριτική ευχέρεια της Αναθέτουσας Αρχής να καθορίσει τις κρατήσεις. Προκειμένου να σας διευκολύνουμε και χωρίς η παρούσα απάντηση να δεσμεύει τον ΕΔΣΝΑ, δεδομένου ότι σε ζητήματα φόρων κλπ. η νομοθεσία υπερισχύει της Διακήρυξης, κατόπιν επικοινωνίας με το Λογιστήριο του ΕΔΣΝΑ ενημερωθήκαμε ότι οι κρατήσεις που λαμβάνουν χώρα στις προμήθειες είναι οι παρακάτω: Φόρος εισοδήματος 8% στο καθαρό ποσό της αξίας για παροχή υπηρεσιών, 4% για προμήθεια ανταλλακτικών, 0,10 % επί της καθαρής αξίας της σύμβασης υπέρ της Ενιαίας Ανεξάρτητης Αρχής Δημοσίων Συμβάσεων, 3,6% Χαρτόσημο-ΟΓΑ στο ποσό κράτησης 0,10% υπέρ Ενιαίας Ανεξάρτητης Αρχής Δημοσίων Συμβάσεων.
2. Ερώτημα: «*Επειδή το κόστος δημοσίευσης, στις εφημερίδες, της περίληψης της διακήρυξης και των επαναληπτικών βαρύνουν τον ανάδοχο και δεδομένου ότι αυτή είναι η τρίτη φορά που γίνεται ο διαγωνισμός, ποιο είναι το συνολικό ποσό που θα κληθεί να πληρώσει ο ανάδοχος;*». Απάντηση: Η παρούσα διαγωνιστική διαδικασία δεν είναι επαναληπτική κατά την έννοια της κείμενης νομοθεσίας, δεδομένου ότι ο ΕΔΣΝΑ τροποποίησε τους όρους της Διακήρυξης. Συνεπώς, το κόστος των προηγούμενων δημοσιεύσεων δεν βαρύνει τον ανάδοχο, το δε κόστος δημοσιεύσεων της παρούσης διαγωνιστικής διαδικασίας ανέρχεται στα 1.500,00 ευρώ περίπου.
3. Ερώτημα: «*Ποιος είναι ο απαιτούμενος χρόνος εγγύησης, δεδομένου ότι επέκταση της εγγύησης επιφέρει αύξηση στο κόστος των μηχανημάτων; Στη σελίδα 5 του τεύχους ΤΕΧΝΙΚΗ ΠΕΡΙΓΡΑΦΗ - ΠΡΟΔΙΑΓΡΑΦΕΣ αναφέρει 2 έτη και ζητάει εγγυητική καλής λειτουργίας για 2 έτη. Στο άρθρο 11 (σελίδα 14) και στο άρθρο 13 (σελίδα 15) της ΣΥΓΓΡΑΦΗΣ ΥΠΟΧΡΕΩΣΕΩΝ αναφέρεται χρόνος εγγύησης 5 έτη. Στο άρθρο 14 της ΣΥΓΓΡΑΦΗΣ ΥΠΟΧΡΕΩΣΕΩΝ ζητείται εγγυητική καλής λειτουργίας 5 έτη. Στο άρθρο 6, παράγραφος Γ της διακήρυξης αναφέρεται εγγύηση καλής λειτουργίας 5 έτη.*». Απάντηση: Στη σελίδα 5 του τεύχους «Τεχνική Περιγραφή – Τεχνικές Προδιαγραφές» εκ παραδρομής αναφέρεται ως χρόνος εγγύησης καλής λειτουργίας τα δύο (2) έτη και το ορθό είναι αυτό που αναγράφεται ρητά τόσο στη Συγγραφή Υποχρεώσεων, όσο και στη Διακήρυξη, δηλαδή τα πέντε (5) έτη.
4. Ερώτημα: «*Στο άρθρο 5 της διακήρυξης (ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ) ζητείται (επί ποινή αποκλεισμού) να υποβάλλουν οι υποψήφιοι ανάδοχοι μαζί με την προσφορά τους απόσπασμα ποινικού μητρώου, πιστοποιητικό ότι δεν τελούν σε πτώχευση και διαδικασία κήρυξης πτώχευσης, ασφαλιστική και φορολογική ενημερότητα, πιστοποιητικό επιμελητηρίου και πιστοποιητικό ότι δεν τελούν υπό κοινή ή ειδική εκκαθάριση και διαδικασία έκδοσης κοινής ή ειδικής εκκαθάρισης. Βάσει του Π.Δ. 118/07, στους ανοικτούς διαγωνισμούς, οι συμμετέχοντες υποχρεούνται να υποβάλουν μαζί με την προσφορά τους (άρθρο 6, παρ. 1, περ. β) Υπεύθυνη Δήλωση στην οποία να αναγράφονται τα ανωτέρω (υποπερ. ii) και ότι αναλαμβάνουν να προσκομίσουν τα εν λόγω δικαιολογητικά (υποπερ. iii) σε περίπτωση (παρ. 2) που αναδειχτούν μειοδότες, εντός 20 ημερών από την κοινοποίηση της σχετικής έγγραφης ειδοποίησης. Διευκρινίστε αν θέλετε να προσκομίσουν οι υποψήφιοι ανάδοχοι Υπεύθυνη Δήλωση βάσει των απαιτήσεων του Π.Δ. 118/07 ή αν θέλετε να προσκομίσουν και τα ανωτέρω δικαιολογητικά*.». Απάντηση: Ο ΕΔΣΝΑ ως Σύνδεσμος ΟΤΑ, δεν διέπεται ως προς τις προμήθειές του από τις διατάξεις του π.δ. 118/2007 αλλά από τις διατάξεις του ΕΚΠΟΤΑ. Συνεπώς, σε περίπτωση προσκόμισης υπευθύνων δηλώσεων αντί των αντίστοιχων δικαιολογητικών δεν καλύπτονται οι όροι της Διακήρυξης και ο υποψήφιος θα αποκλειστεί.
5. Ερώτημα: «*Στο άρθρο 5 της διακήρυξης (ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ) ζητείται τα ανωτέρω δικαιολογητικά να είναι του τελευταίου τριμήνου ή εξαμήνου ή πριν από την “κοινοποίηση της ως άνω έγγραφης ειδοποίησης”. Ποια είναι αυτή η ειδοποίηση; Μήπως τελικά στο άρθρο 5 αναφέρονται τα δικαιολογητικά κατακύρωσης και όχι τα δικαιολογητικά συμμετοχής; Στο άρθρο 5 της διακήρυξης (ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ) ζητείται τα ανωτέρω δικαιολογητικά να είναι του τελευταίου τριμήνου ή εξαμήνου ή πριν από την “κοινοποίηση της ως άνω έγγραφης ειδοποίησης”. Ποια είναι αυτή η ειδοποίηση; Μήπως τελικά στο άρθρο 5 αναφέρονται τα δικαιολογητικά κατακύρωσης και όχι τα δικαιολογητικά συμμετοχής;*». Απάντηση: Στην παρούσα διαγωνιστική διαδικασία δεν προβλέπεται στάδιο δικαιολογητικών κατακύρωσης. Εκ παραδρομής αναφέρεται ως κρίσιμος χρόνος για την ισχύ των δικαιολογητικών η ημερομηνία της ως άνω έγγραφης ειδοποίησης και όπου υπάρχει σχετική αναγραφεί νοείται η καταληκτική ημερομηνία ηλεκτρονικής υποβολής των δικαιολογητικών. Ως προς το πιστοποιητικό του οικείου Επιμελητηρίου επισημαίνεται ότι αυτό θα πρέπει να είναι εν ισχύ κατά το χρόνο διενέργειας του διαγωνισμού.
6. Ερώτημα: «*Ο προϋπολογισμός χωρίς Φ.Π.Α. είναι 125.000 ευρώ. Στην περίληψη της διακήρυξης ζητείται Εγγυητική επιστολή συμμετοχής 2.657,46 ευρώ, ενώ το 2% αντιστοιχεί σε 2.500 ευρώ. Για τι ποσό θα εκδοθεί η εγγυητική;*». Απάντηση: Στην περίληψη της διακήρυξης εκ εσφαλμένης αναγραφής αναφέρεται το ως άνω ποσό και το ορθό είναι αυτό που αναφέρεται στην οικεία Διακήρυξη, που υπερισχύει, ήτοι το ποσό των 2.500,00 ευρώ.
7. Ερώτημα: «*Ο χρόνος παράδοσης της εγκατάστασης ορίζεται στη διακήρυξη σε 30 ημέρες. Δεδομένων των υφιστάμενων περιορισμών διακίνησης κεφαλαίων με το εξωτερικό, του χρόνου παράδοσης των μηχανημάτων, των εξαρτημάτων και του εξοπλισμού, κλπ ο χρόνος αυτός είναι μικρός και θα πρέπει τουλάχιστον να διπλασιαστεί.*». Απάντηση: Ο χρόνος παράδοσης δεν μπορεί να τροποποιηθεί με διευκρίνηση. Αν όμως ο ανάδοχος αποδείξει, προσκομίζοντας σχετικά έγγραφα, ότι παρά την άμεση ενεργοποίησή του, δεν κατέστη εφικτή η παράδοση των υλικών εξαιτίας περιστάσεων που δεν ανάγονται στο πεδίο ευθύνης του, δύναται να υποβάλει αίτημα παράτασης του χρόνου παράδοσης, το οποίο θα εξετασθεί από την Εκτελεστική Επιτροπή του ΕΔΣΝΑ.
8. Ερώτημα: «*Στην Τεχνική Έκθεση αναφέρεται ότι ο υπάρχων εξοπλισμός θα μεταφερθεί προς ανακύκλωση. Ποια διαδικασία θα ακολουθηθεί; Θέλετε πιστοποιητικά ότι ο εξοπλισμός έχει δοθεί προς ανακύκλωση; Μήπως εννοείτε απλή μεταφορά σε ένα χώρο εντός Αθηνών;*». Απάντηση: Για την απόδειξη του γεγονότος ότι ο υπάρχων εξοπλισμός ανακυκλώθηκε αρκεί η προσκόμιση φορολογικού στοιχείου (λχ δελτίο αποστολής) ή βεβαίωσης από επιχείρηση που ασχολείται με την ανακύκλωση σιδήρου.
9. Ερώτημα: «*Στους Συμπληρωματικούς Γενικούς Όρους Ανοικτού Διαγωνισμού και στην παράγραφο 1 ΚΑΤΑΡΤΙΣΗ ΚΑΙ ΥΠΟΒΟΛΗ ΠΡΟΣΦΟΡΩΝ αναφέρεται ότι «οι διαγωνιζόμενοι μπορούν να συμμετέχουν για μία ή περισσότερες ομάδες των υπό προμήθεια ειδών». Ισχύει αυτό ή έχει μπει εκ παραδρομής; Υπάρχει περίπτωση να υπάρχουν διαφορετικοί μειοδότες για κάθε ένα αντικείμενο;*». Απάντηση: Η ως άνω αναγραφή είναι εσφαλμένη και έχει τεθεί εκ παραδρομής. Η φύση της προμήθειας είναι τέτοια που δεν δικαιολογεί την υποβολή προσφορών ανά ομάδες. Συνεπώς, η ως άνω αναφορά να μην ληφθεί υπ’ όψιν και οι υποψήφιοι θα πρέπει να υποβάλλουν προσφορά για όλα τα προσφερόμενα είδη.
10. Ερώτημα: «*Στο άρθρο 7 της διακήρυξης αναφέρεται ότι η οικονομική προσφορά πρέπει να συνταχτεί επί ποινή αποκλεισμού και κατά το Υπόδειγμα του Παραρτήματος Δ. Στα τεύχη της διακήρυξης δεν υπάρχει Παράρτημα Δ. Μήπως εννοείτε να συμπληρωθεί το 6. ΤΙΜΟΛΟΓΙΟ ΠΡΟΣΦΟΡΑΣ και το 7. ΠΡΟΫΠΟΛΟΓΙΣΜΟΣ ΠΡΟΣΦΟΡΑΣ;*». Απάντηση: Εκ παραδρομής έχει αναγραφεί ως Παράρτημα Δ και το ορθό είναι το αναγραφόμενο «*6. ΤΙΜΟΛΟΓΙΟ ΠΡΟΣΦΟΡΑΣ και το 7. ΠΡΟΫΠΟΛΟΓΙΣΜΟΣ ΠΡΟΣΦΟΡΑΣ*».

|  |  |
| --- | --- |
|  | **Ο Αναπληρωτής Διευθυντής Δ.Υπ.Α.** |
|  |
| **ΒΑΣΙΛΕΙΟΣ ΠΕΤΡΟΠΟΥΛΟΣ**  **ΠΕ ΓΕΩΤΕΧΝΙΚΩΝ** |